钦定古今图书集成/明伦汇编/氏族典/第092卷 > 《廖用贤尚友录》 > 于仲文
## 钦定古今图书集成/明伦汇编/氏族典/第092卷 > 《廖用贤尚友录》 > 于仲文

按《隋书于仲文传》：“仲文字次武，建平公义之兄子。父
寔。仲文少聪敏，及长，倜傥有大志，起家为赵王属，寻
迁安固太守。未几，征为御正下大夫，封延寿郡公。数
从征伐，累勋授仪同三司。宣帝时，为东郡太守。尉迥
作乱，使人诱致仲文，仲文拒之。迥怒，遣宇文威攻之，
仲文迎击大破，以功授开府。迥又遣其将宇文胄、宇”
文威进攻，仲文自度不能支，弃妻子溃围而遁，达于
京师。迥于是屠其三子一女，高祖为之下泣。进位大
将军，领河南道行军总管，驰诣洛阳，发兵以讨檀让。
军至汴州之东倪坞，与迥将刘子昂、刘浴德等相遇，
进击破之，禽获檀让，槛送京师，河南悉平。纪功拜柱
国、河南道大行台。属高祖受禅，不行。未几，其叔父翼
坐事下狱，仲文亦为吏所簿，于狱中上书。上览表，并
翼俱释之。拜行军元帅，统十二总管。上以《尚书》文簿
繁杂，吏多奸计，令仲文勘录省中事，其所发擿甚多，
上嘉其明断。高智慧等作乱江南，复以行军总管讨
之。时三军乏食，米粟踊贵，仲文私粜军粮，坐除名。明
年，复官爵。晋王广以仲文有将领之才，奏令督晋王
军府事。后突厥犯塞，晋王为元帅，以仲文将前军，大
破贼而还。仁寿初，拜太子右卫率。炀帝即位，迁右翊
卫大将军，参掌文武选事。从帝讨吐谷浑，进位光禄
大夫。辽东之役，仲文率众击破之。至鸭绿水，高丽将
乙支文德诈降，来入其营。仲文先奉密旨，“若遇高元
及文德者，必擒之。”至是文德来，仲文将执之，时刘士
龙为慰抚使，固止之。仲文遂舍文德，寻悔，遣人绐文
德复来。文德不从，烧栅而遁。时宇文述以粮尽欲还，
仲文议以精锐追文德，述固止之。仲文怒，述不得已
而从之，遂行。东至萨水。宇文述以兵馁退归，师遂败
绩。帝以属吏，诸将皆委罪于仲文，帝大怒，释诸将，独
系仲文。仲文忧恚，发病，困笃，方出之。卒于家，时年六
十八。有子九人，钦明最知名。